Problémový dopravný úsek, na ktorom v minulosti dochádzalo k častým dopravným nehodám, spravuje Slovenská správa ciest (SSC). Jej hovorkyňa Iveta Fedorová nám v októbri povedala, že verejné osvetlenie nefungovalo kvôli tomu, že v minulosti nebolo zriadené odberné miesto pre SSC. Zároveň dodala, že už je podpísaná zmluva s dodávateľom na opravu celého osvetlenia, pričom sa viedli rokovania s elektrárňami o zriadení prípojky a podpísaní zmluvy o prípojke. Po podpísaní zmluvy a po majetkovoprávnom vysporiadaní pozemku, na ktorom prípojka bude, sa malo začať s opravou osvetlenia. Všetko to malo byť vybavené tak, aby sa v novembri na križovatke začalo svietiť.
Lampy ale stále neslúžia svojmu účelu. Najmä v zimných mesiacoch, keď sa skoro stmieva a vodiči musia často zápasiť s hustou hmlou, sa spomínaný dopravný úsek stáva rizikovým. Navyše, popri krajnici chodia chodci, využívajú ju aj cyk-listi, ktorí miera za prácou do neďalekých Koštian. Neosvetlená časť výpadovky vzbudzuje obavy. Na problém s nefungujúcimi lampami sme sa opätovne spýtali Ivety Fedorovej, zisťovali sme, v čom je problém. Tu je jej odpoveď. "Všetko je už pripravené tak, aby lampy mohli začať svietiť. V súčasnosti čakáme už len na to, kedy elektrárne pripoja odborné miesto. SSC zaplatila poplatok za pripojenie 7.januára a elektrárne sú podľa zmluvy povinné ho do 35 dní zapojiť."
(KP)